
ТУРИЗАМ: КАРАКТЕРИСТИКЕ РАЗВОЈА И ДИНАМИКА РАСТА 

У УСЛОВИМА КРИЗЕ 

Резиме: Туризам је током друге половине 20. века, судећи према броју учесника у туристичким путовањима, постао својеврсни феномен и најмасовнија друштвено-економска појава. Туризам је, у ствари, постао кључни сегмент услужне економије и једна од најдинамичнијих и најпропулзивнијих привредних активности, са вишеструким мултипликативним ефектима. Експанзија коју је туризам доживео у другој половини 20. века настављена је и током 21. века, изузев за време економске кризе 2008. године, а посебно за време актуелне здравствене кризе (пандемије COVID-19). У складу са наведеним, може се истаћи чињеница да се туризам до појаве поменутих криза налазио у непрестаној прогресији и развоју и да је представљао "водећу светску индустрију", а његов утицај на процес друштвено-економског развоја постајао је све већи и интензивнији. Имајући то у виду, циљ рада је да се, на основу релевантних макроекономских показатеља, сагледају карактеристике развоја и динамика раста међународног туризма до појаве и за време економске кризе и у току актуелне здравствене кризе (пандемије COVID-19), као и туристичка кретања (број долазака и ноћења туриста) у Републици Србији. Резултати анализе треба да потврде чињеницу да је туризам веома осетљив на кризе, али и да је високо флексибилан сектор, то јест сектор који се веома брзо, по престанку кризе, прилагођава и враћа расту промета.
Кључне речи: туризам, економска криза, здравствена криза, пандемија COVID-19, број туриста, Република Србија.

TOURISM: DEVELOPMENT CHARACTERISTICS AND GROWTH DYNAMICS

IN CONDITIONS OF CRISIS

Abstract: During the second half of the 20th century, judging by the number of participants in tourist trips, tourism became a kind of phenomenon and the most massive socio-economic phenomenon. Tourism has, in fact, become a key segment of the service economy and one of the most dynamic and propulsive economic activities, with multiple multiplier effects. The expansion that tourism experienced in the second half of the 20th century continued during the 21st century, except during the economic crisis in 2008, and especially during the current health crisis (pandemic COVID-19). In accordance with the above, it can be pointed out that tourism was in constant progression and development until the mentioned crises and that it represented the "leading world industry", and its influence on the process of socio-economic development became greater and more intense. With this in mind, the aim of this paper is, based on relevant macroeconomic indicators, to consider the characteristics of development and growth dynamics of international tourism until the economic crisis and during the current health crisis (pandemic COVID-19), as well as tourism trends arrivals and overnight stays of tourists) in the Republic of Serbia. The results of the analysis should confirm the fact that tourism is very sensitive to crises, but also that it is a highly flexible sector, ie a sector that very quickly, after the end of the crisis, adapts and returns to traffic growth.

УВОДНЕ НАПОМЕНЕ 
У релативно кратком временском периоду, током друге половине 20. века, туризам је доживео изузетну експанзију која је настављена и током прве две деценије 21. века, све до појаве кризе (економске из 2008. године, као и актуелне здравствене кризе, то јест пандемије COVID-19). С обзиром на то, може се истаћи чињеница да се туризам налазио у непрестаној прогресији и развоју. Ту чињеницу најбоље потврђују подаци о броју људи, који су путовали у иностранство, то јест који су учествовали у међународним туристичким кретањима - 1950. године око 25 милиона, 2010. године преко 935 милиона, 2015. године милијарду и 200 милиона, а 2019. године милијарду и 600 милиона (Gligorijević, et al., 2020). Када се овом броју дода и број домаћих туриста, који је вишеструко већи, може се закључити да туризам у савременим условима развоја представља "водећу светску индустрију" и да његов утицај на процес развоја постаје све интензивнији (Gligorijević & Kostadinović, 2012). 
Према подацима WTTC, туризам представља једну од највећих светских привредних активности која је, током времена, константно повећавала своје учешће у укупној вредности светског БДП, у запослености становништва и размени роба и услуга у свету (wttc.org/). Међутим, раст међународног туризма био је доста неуједначен што је резултат, пре свега, различитог нивоа друштвено-економског развоја појединих земаља и региона.  
Развој савременог туризма почиње током прве деценије 21. века, када је забележио значајну експанзију у међународним размерама. На тај начин, туризам се потврдио као веома важно подручје укупног привредног развоја и битан фактор у светској економској размени: учешће туризма у друштвеном бруто производу света више је од 10%, посредством туризма реализује се преко 6% вредности укупног извоза у свету и око 30% светске трговине услугама (Chebly & Said, 2020). Туризам се, исто тако, налази на четвртом месту по учешћу у међународном промету роба и услуга, иза промета нафте и нафтних деривата, производа хемијске индустрије и аутомобила (www.unwto.org). 
Све прогнозе говоре да ће се број туриста, и поред појаве одређених криза (економских, здравствених, ратних и других), и даље повећавати. Тако ће, на пример, према предвиђањима Светске туристичке организације, 2030. године само у међународним туристичким кретањима учествовати око милијарду и 800 милиона људи (www.world-tourism.org.). То значи да се туризам може схватити као огромна покретачка снага привредног развоја свих, а посебно неразвијених и земаља у развоју јер доводи, што је од посебног значаја, до креирања нових радних места и до повећања националног дохотка. Такав развој, такође, омогућује да се улога и значај туризма у укупном друштвеном и привредном развоју, у светским оквирима, перманентно повећавају. 
Развој туризма у Републици Србији током друге половине 20. и током прве две деценије 21. века био је, у великој мери, условљен њеним укупним друштвено-економским развојем. Развој туризма у Републици Србији, осим тога, био је и под изузетно високим утицајем међународног окружења, као и под утицајем развоја туризма у Европи, и то посебно у задњој деценији 20. века (Gligorijević & Gligorijević, 2012).
Будући да је његова историја релативно дуга, може се рећи да су туризам у прошлости често погађали кризни догађаји, који су вршили негативан утицај на његов раст и развој. Међутим, за потребе анализе утицаја кризе на туризам, у овом раду, нагласак ће бити на догађајима који су се десили током прве две деценије 21. века.
МЕЂУНАРОДНИ ТУРИЗАМ: ДИНАМИКА РАСТА ДО ЕКОНОМСКЕ КРИЗЕ 
2008. ГОДИНЕ
У периоду од 1950. до 2007. године, међународни туризам је имао веома динамичан раст (Табела 1). При томе, та динамика посебно је била присутна у почетној деценији посматраног периода (стопа раста, у периоду од 1950. до 1960. године, износила је преко 10% годишње). Међутим, убрзани раст међународних путовања, током раних послератних година, није могао бити трајно одржив. Ово, због тога, што је тај раст био последица скривене тражње која, услед ратних услова и спорог опоравка економије, није могла да буде задовољена адекватном понудом. 
Почев од 1965. године, стопа раста се стабилизује у распону од 5 до 6%, тако да је просечна годишња стопа раста међународног туризма у периоду од 1950. до 2000. године износила за туристички промет 5,6%, а за туристичку потрошњу 11,4% (Gligorijević, 2020). 
До извесног, озбиљнијег, застоја односно стагнације у расту међународног туризма, што се посебно мора нагласити, дошло је под утицајем ванекономских фактора почетком новог – 21. века, тачније 2001. године. Наиме, светска туристичка привреда се, на самом почетку новог миленијума, суочила са низом негативних фактора (терористички напад на Њујорк 2001. године и међународни тероризам у другим деловима света, епидемије и природне катастрофе).

Табела 1 – Међународни туристички промет у периоду од 1950. до 2007. године
	Година
	Број страних туриста
(у милионима)
	Ланчани
индекс
	Туристичка потрошња
(у милд. $)
	Ланчани
индекс

	1950
	25,50
	100,00
	2,10
	100,00

	1960
	69,32
	274,84
	6,87
	327,14

	1970
	165,79
	239,17
	17,90
	260,55

	1980
	286,00
	168,44
	105,32
	588,38

	1990
	458,23
	160,22
	268,92
	255,34

	2000
	687,30
	149,99
	473,40
	176,04

	2001
	684,10
	99,53
	459,50
	97,06

	2002
	702,60
	102,70
	474,20
	103,20

	2003
	688,80
	98,04
	525,00
	110,70

	2004
	762,50
	110,70
	622,00
	118,50

	2005
	806,80
	105,81
	680,00
	109,32

	2006
	846,30
	104,89
	742,46
	109,11

	2007
	903,20
	106,72
	856,00
	115,64


Извор: http://www.world-tourism.org. и сопствена израчунавања
Поменути, као и бројни други, догађаји и фактори утицали су на редуцирање туристичких токова и на појаву негативне стопе раста међународног туристичког промета у појединим годинама на почетку новог века (на пример, -0,3% у 2001. години и -1,7% у 2003. години). Стагнација је, међутим, трајала закључно са 2003. годином (просечна годишња стопа раста туриста у овом периоду износила је 0,1%, а туристичке потрошње 3,5%). 
У наредним годинама испољени су знаци снажног опоравка. Тако је, на пример, 2004. године остварено повећање броја долазака страних туриста од 10,1%, 2005. године од 5,4%, а у 2006. години остварени су рекордни резултати – међународни туристички промет је забележио даље повећање од 4,9% и остварено је преко 846 милиона долазака страних туриста, док су приходи од међународног туризма достигли износ од 735 милијарди америчких долара, односно око 586 милијарди евра (www.unwto.org, јун 2007). На тај начин, дошло је до релативно брзе компензације негативног дејства раније поменутих фактора, па у развоју међународног туризма долази до позитивних тенденција, тако да је у периоду од 2000. до 2007. године туристички промет растао по просечној стопи од 4,1%, а туристичка потрошња по стопи од 10,0% (Gligorijević & Gligorijević, 2012).
Наведена кретања у међународном туризму резултат су дејства бројних и разноврсних фактора и то: динамичног привредног развоја, повећања животног стандарда становништва, већег културног и образовног нивоа становништва, повећања степена моторизације и урбанизације, демографских кретања и других важних фактора на страни туристичке тражње. На другој страни, многе земље у свету, схватајући важност туризма за њихов привредни развој, а посебно за њихов платни биланс доносиле су стратешке одлуке везане за подстицање развоја свих елемената који чине туристичку понуду. Овде се, посебно, истичу велика улагања у саобраћајну и другу такозвану „велику инфраструктуру“ и у стимулисање изградње смештајних и осталих услова који чине туристичку понуду, уз повољну кредитну и фискалну политику. Велика средства, такође, улагана су у промоцију развоја туризма, у функцији привлачења страних туриста.   
МЕЂУНАРОДНИ ТУРИЗАМ У УСЛОВИМА ЕКОНОМСКЕ КРИЗЕ

Економска криза из 2008. године која је, у основи, настала у финансијском сектору погодила је већину привредних делатности, укључујући и туризам. Ова криза попримила је размере какве нису забележене још од периода Велике економске кризе крајем двадесетих и почетком тридесетих година прошлог века. Услед економске кризе повећане су стопе незапослености, дошло је до смањења БДП, личне потрошње, док је спремност туриста да се укључе у међународна туристичка путовања била све мања. Највише су, при томе, назадовала тржишта Немачке и Велике Британије, која су од изузетног значаја за развој туризма земаља Медитерана.
Имајући у виду да се туризам у масовном облику јавља тек педесетих година 20. века, слободно можемо рећи да се светски туризам, са оваквом економском кризом, није раније суочавао. 
Будући да развој туризма директно кореспондира са светским привредним развојем, у складу са тим, у првој половини 2008. године забележен је изузетан раст броја долазака у међународном туризму од чак 6%. Међутим, у другој половини 2008. године уследио је вртоглави пад кретања у међународном туризму. Ипак, захваљујући добрим резултатима у првој половини године, 2008. година је закључена са растом од близу 2%, у односу на претходну годину. (Табела 2)  
Табела 2 - Остварени резултати у међународном туризму у 2008. години (у %)
	
	укупно
	јануар-јун
	јул-децембар

	СВЕТ
	1,8
	5,4
	-1,3

	Европа
	0,1
	3,4
	-2,5

	Азија и Пацифик
	1,6
	6,3
	-2,8

	Америка
	3,6
	6,8
	1,1

	Африка
	4,6
	5,4
	4,0

	Средњи исток
	11,3
	17,8
	5,2


Извор: UNWTO (2009) World Tourism Barometer, No. 1, Мадрид.
У наредној 2009. години, упркос првим релативно оптимистичним прогнозама Светске туристичке организације (датим јануара исте године), да се може очекивати: првобитно 0%, а затим пад од 2% у броју долазака, резултати су били слабији. Због тога су прогнозе ревидиране половином 2009. године. (Табела 3)
Табела 3 - Прогноза раста међународног туризма за 2009. годину (у %)

	Свет
	између     -2 и 0

	Европа
	између     -3 и 0

	Азија и Пацифик
	између       0 и 3

	Америка
	између      -1 и 2

	Африка
	између       1 и 4

	Средњи исток
	између       2 и 6


Извор:  UNWTO (2009) World Tourism Barometer, No. 1, Мадрид.


Према датим предвиђањима регион Европе остварио би најнеповољније резултате, док би остали региони, а посебно региони Африке и Средњег истока, остварили значајан раст туристичког промета. Међутим, према коначним резултатима, а под неизбежним утицајем економске кризе, 2009. година закључена је са падом у међународном туристичком промету од -4,2% (UNWTO, 2010), иако су крајем године забележени извесни позитивни резултати. 
Имајући у виду да је пад био изражен у првој половини 2009. године (што је логично, имајући у виду изузетно добре резултате у првој половини 2008. године), а раст се приметио крајем године, прави опоравак се видео у првој половини 2010. године. У том смислу, реално је било очекивати да ће у 2010. години бити остварен прогнозирани раст у међународном туристичком промету. И заиста, светски туризам доживео је брз опоравак у 2010. години и забележио је раст од 6,7% у међународним доласцима, саопштила је 17. јануара 2011. године у Мадриду Светска туристичка организација. „Подстакнут бољом економском ситуацијом у међународним оквирима, светски туризам брзо се опоравио од последица финансијске кризе и економске рецесије са краја 2008. и из 2009. године“, саопштила је организација чија се централа налази у шпанској престоници. „Туризам се још једном показао као врло отпоран сектор“, истакао је тадашњи генерални секретар Светске туристичке организације Taleb Rifai приликом објављивања резултата. 
Остварени раст промета у 2010. години, како је већ наведено, био је 6,7%, односно 935 милиона међународних долазака туриста према 920 до 930 милиона колико је било зацртано. Са тим нивоом светски туризам је превазишао чак и резултате пре кризе када је 2008. године забележено 913 милиона туристичких долазака. При томе, „...сви региони су забележили раст у међународним доласцима туриста, а економије у замаху су главни покретач тог напретка...“ наведено је у поменутом извештају. Резултати су „..бољи него што су предвиђали стручњаци...“ рекао је на прес конференцији Rifai и додао „...најважније је што смо успели да се подигнемо на ниво изнад 2008. године и сада је главни изазов да задржимо тај напредак што неће бити лак задатак.“ (https://futurehospitalityle-aders.wordpress.com/2012/02/23/trendovi-u-turizmu-po-unwto/).

Земље које су се, још и пре почетка кризе, суочиле са падом конкурентности нашле су се пред додатним изазовима. Уз све напоре да се иновира и повећа квалитет туристичке понуде, те земље су морале предузети и одређене рестриктивне мере које су изазвале социјалне немире, протесте и штрајкове, а све се то лоше одразило на туристичку тражњу. Због последица изазваних овом кризом, најзначајнија емитивна тржишта Немачка и САД примениле су мере за стимулисање домаћег и inbound туризма (који укључује и стране туристе), што је довело до смањења броја посетилаца из ових земаља, док је за тржиште Велике Британије то било изражено и због слабљења фунте у односу на евро. Неке земље у развоју, посебно земље Источне Азије и Пацифика, као и поједине земље Блиског истока показале су изузетан динамичан раст и оствариле су најбоље резултате, јер у мањој мери зависе од ових тржишта и налазе се ван евро зоне. 
МЕЂУНАРОДНИ ТУРИЗАМ У УСЛОВИМА ЗДРАВСТВЕНЕ КРИЗЕ -
ПАНДЕМИЈЕ COVID-19 
Здравствена криза настала под утицајем пандемије COVID-19 почела је крајем 2019. године, када се пандемија појавила у Вухану (град у Кини у покрајини Hubei). 
Вирус који се појавио буквално је паралисао и потпуно трансформисао и променио свет, који је до тада имао релативно стабилну економију, као и релативно висок животни стандард великог броја грађана. Вирус је, исто тако, веома брзо изазвао хаос у читавом свету због мноштва дезинформација, скривања информација, непотврђених и нетачних информација, опречних теорија о новом вирусу, о његовом пореклу и самим особинама болести које вирус изазива. Све то је довело до скоро потпуног уништења друштвеног система. Ниједна држава на свету није била довољно спремна да се суочи са пандемијом поменутог вируса, овако јаког интензитета, иако је евидентна разлика у нивоу развијености здравственог система, као и броја лекара и медицинског особља за помоћ и негу заражених и оболелих лица. 

У борби против пандемије свака држава уводила је одређене мере које су, у великој мери, варирале. Неке државе су, наиме, предузимале изузетно рестриктивне мере као што је, на пример, Република Кина која је одмах (на самом почетку пандемије) увела карантин, односно потпуно затварање становиштва, као и државне границе. Када је, међутим, пандемија захватила већи број држава и када је узела маха, многе од њих су, управо, следиле овај кинески модел који се показао као врло добар. Насупрот томе, Шведска је имала само благе забране, које су комбиноване са мерама на добровољној основи, односно грађани су се позивали на личну одговорност. С обзиром да није било прекида рада већ само смањења обима посла и радног времена Шведска је, можда, претрпела најмање економске губитке током ове кризе. 

Карактеристично за пандемију COVID-19 је то што је она погодила све државе, независно да ли су развијене или мање развијене, све слојеве друштва, као и млађу и старију популацију. Људи су били у потпуном хаосу, без обзира што никада нису имали више информација о неком вирусу, а са друге стране кредибилитет тих информација никада није био упитнији (дискутабилнији). У једном тренутку у све се верује, а већ у неком другом тренутку ствара се огромна сумња и долази до велике конфузије. 
Пандемија COVID-19 је, такође, имала јако негативан утицај и на економију многих земаља. Наиме, велики број до тада профитабилних грана привређивања је, буквално речено, заустављен и дошло је до отпуштања великог броја радника. Велики број држава обезбедио је финансијску помоћ за своје грађане и фискалне олакшице и помоћ привреди, али су те мере биле једнократног карактера и биле су временски ограничене. 
Подаци Светске туристичке организације показују да су међународни доласци туриста јуна 2020. године опали за 93%: Европа је имала пад долазака туриста од (-66%) у првој половини 2020. године, Америка (-55%), Африка и Блиски Исток (-57%), док су Азија и Пацифик највише били погођени и највише су осетили утицај пандемије COVID-19 и имали су пад долазака туриста од чак (-72%) у односу на 2019. годину (www.unwto.org). То смањење резултат тога што су многе земље широм света, под утицајем здравствене кризе, морале да затворе своје границе и уведу разноразна ограничења везана за путовања у току пандемије. 

Смањење међународних путовања током прве половине 2020. године (јануар-јун) довело је до губитка од 440 милиона међународних долазака и око 460 милијарди америчких долара прихода од извоза који потиче од међународног туризма. Када се упореди губитак из 2020. године са губитком забележеним 2009. године услед економске и финансијске кризе, он је чак пет пута већи, што указује да је пандемија COVID-19 имала изузетно негативан утицај на туризам и на међународна путовања (www.unwto.org/news/-international-touristnu-mbers-down-65-infir-sthalfof-2020-unwto-reports). 
Пандемија COVID-19 успела је да измени начин живота људи у целом свету, начин путовања, начин рада (рад од куће), начин образовања (online настава), начин на који се људи међусобно друже и упознају, као и остварују блиске односе уз дистанцу, која је постала навика током 2020. и 2021. године.
Државе на вишем степену развијености, које имају дужи век трајања живота становништва, виши животни стандард, квалитетније образовање, бољи систем социјалне заштите, бољу економију и мањи степен сиромаштва, квалитетнију државну управу, боље и квалитетније државне институције, свакако могу брже и лакше да се опораве од ове здравствене кризе. Очекује се да ће се тренд међународних долазака променити током 2021. године, јер се очекује укидање ограничења путовања, доступност вакцина, као и враћање самопоуздања путника. Међутим, да би се достигли резултати везани за међународне доласке туриста из 2019. године биће потребно око 3 до 4 године.
ТУРИЗАМ РЕПУБЛИКЕ СРБИЈЕ У УСЛОВИМА ПАНДЕМИЈЕ COVID-19  
Почетком друге деценије 21. века створене су потребне претпоставке за раст и развој туризма као важне делатности за убрзани развој Републике Србије. Осим тога, Република Србија је значајно унапредила и своју међународну активност па, самим тим, значајно побољшала своју позицију на међународном плану (Стратегија развоја туризма Републике Србије 2005-2015, 2007, стр. 2). То је имало за последицу да туристичка активност у Републици Србији од средине 2014. године па све до 2019. године бележи, можемо слободно рећи, стабилан раст (Kostadinović, 2019). При томе, према подацима Министарства трговине, туризма и телекомуникација 2019. година била је најуспешнија за туризам у Републици Србији, јер је по први пут број страних туриста премашио број домаћих са више од 10 милиона ноћења. Међутим, због новонастале ситуације, односно пандемије изазване корона вирусом (забрана летова, отказивање резервација смештаја, затварање граница, као и пад укупне туристичке активности), позитивно кретање није настављено и у 2020. години већ је, напротив, дошло до великог пада.
Статистички подаци показују да је током 2020. године укупан број долазака туриста износио 1.820.021, што је за 49,3% мање у односу на 2019. годину. Домаћих туриста било је 1.374.310 (-25,4% у односу на 2019. годину), а страних 445.711 (-75,9% у односу на 2019. годину). (Табела 4)
Табела 4 – Доласци туриста у Републику Србију од 2010. до 2020. године
	Доласци туриста (домаћи и страни)

	година
	укупно
	индекс
	домаћи
	индекс
	страни
	индекс

	2010
	2.000.000
	99
	1.318.000
	96
	683.000
	106

	2011
	2.068.000
	103
	1.304.000
	99
	764.000
	112

	2012
	2.079.000
	100
	1.270.000
	97
	810.000
	106

	2013
	2.192.000
	105
	1.271.000
	100
	922.000
	114

	2014
	2.192.000
	100
	1.160.000
	92
	1.029.000
	112

	2015
	2.437.000
	111
	1.305.000
	112
	1.132.000
	110

	2016
	2.754.000
	137,7
	1.472.000
	111,6
	1.282.000
	187.7

	2017
	3.085.866
	154,2
	1.588.693
	120.5
	1.497.173
	219.3

	2018
	3.430.522
	171,5
	1.720.008
	130.5
	1.710.514
	250.6

	2019
	3.689.983
	184,4
	1.843.432
	139.9
	1.846.551
	270.5

	2020
	1.820.021
	49,3
	1.374.310
	74,6
	445.711
	24,1


Извор: Влада Републике Србије, Министарство трговине, туризма и телекомуникација (2016). Стратегија развоја туризма Републике Србије 2016-2025, Београд, стр. 13, Влада Републике Србије, Министарство за трговину, туризам и телекомуникације (2021). Статистички подаци о туристичком промету у Републици Србији, Београд, стр. 1.


Домаћи туристи су, током 2020. године, највише посећивали бање (43%), затим планине (31%), док су страни туристи највише боравили у главном граду Републике Србије (45%) и у другим туристичким местима наше земље (19%), док је број долазака страних туриста у Републици Србији, у периоду од марта до јула 2020. године опао је за чак 69% у односу на исти период 2019. године, а такође, и број ноћења за 59% (https://publikacije.stat.gov.rs/G2021/-Pdf/G20213005.pdf).  
Домаћи туризам је снажно погођен пандемијом COVID-19 и губици су током 2020. године износили око милијарду евра. Међутим, потенцијал домаћег туризма Републике Србије је огроман и исти је, већ током летњих месеци 2020. године, доживео значајан опоравак (бање и планине) и многе дестинације у Републици Србији постале су јако посећене. То значи да ће пандемија негативни утицај имати, пре свега, на градски туризам, пословни туризам, као и на градске хотеле.

У периоду јануар-септембар 2020. године најпосећенија туристичка места у Републици Србији била су, управо, бањска места са око 1,8 милиона остварених ноћења, што представља 36,4% од укупног броја туристичких ноћења у Републици Србији. Од тога 1,2 милиона ноћења остварено је у Врњачкој бањи и Сокобањи. Посебно треба истаћи да су туристи у поменутим бањама били, углавном, из Републике Србије (95%) (Trendovi, Q3, 2020, str. 52). 
Поред бања, које су, итекако, биле популарне и посећене и током 2020. године, такође, велики број туриста посетио је и планинска места (1.528 милиона ноћења), као и остала туристичка места (807 хиљада ноћења) у Републици Србији. На планинама већину посетилаца чинили су домаћи туристи (87,4% од укупног броја ноћења). Међу најпосећенијим планинама истакле су се: Златибор (око 478 хиљада ноћења) и Копаоник (око 394 хиљаде ноћења) (Trendovi, Q3, 2020). 
Током 2020. године остварено је 6.201.290 ноћења, што је за 38,4% мање у односу на 2019. годину, од чега су домаћи туристи остварили 4.936.732 ноћења (18,6% у односу на 2019. годину), а страни туристи 1.264.558 (-68,5% у односу на 2019. годину). (Табела 5)  
Табела 5  – Ноћења туриста у Републици Србији од 2010. до 2020. године
	Ноћења туриста (домаћи и страни)

	година
	укупно
	индекс
	домаћи
	индекс
	страни 
	индекс

	2010
	6.413.000
	95
	4.961.000
	94
	1.452.000
	99

	2011
	6.645.000
	104
	5.002.000
	101
	1.643.000
	113

	2012
	6.485.000
	98
	4.688.000
	94
	1.796.000
	109

	2013
	6.567.000
	101
	4.579.000
	98
	1.988.000
	111

	2014
	6.086.000
	92
	3.925.000
	86
	2.161.000
	109

	2015
	6.652.000
	109
	4.242.000
	108
	2.410.000
	112

	2016
	7.534.000
	117
	4.795.000
	97
	2.739.000
	188,6

	2017
	8.325.144
	129,8
	5.150.017
	103,8
	3.175.127
	218,6

	2018
	9.336.103
	145,6
	5.678.235
	114,4
	3.657.868
	251,9

	2019
	10.073.299
	157,1
	6.062.921
	122,2
	4.010.378
	276,2

	2020
	6.201.290
	61,6
	4.936.732
	81,4
	1.264.558
	31,5


Извор: Влада Републике Србије, Министарство трговине, туризма и телекомуникација (2016). Стратегија развоја туризма Републике Србије за период 2016-2025,  Београд, стр. 14. и Влада Републике Србије, Министарство за трговину, туризам и телекомуникације (2021). Статистички подаци о туристичком промету у Републици Србији, Београд, стр. 1.
Поред домаћих туриста, Републику Србију, током 2020. године, посећивали су и страни туристи и то из око педесет различитих земаља. При томе, највећи број ноћења остварили су посетиоци из Турске, Русије, Румуније, Црне Горе, Северне Македоније и Хрватске. Посетиоци из ових земаља остварили су 42,9% од укупног броја ноћења страних туриста у првих девет месеци 2020. године. Страни посетиоци највише су боравили у Београду (43%, 377.858 ноћења, 71,5% мање у односу на 2019. годину), затим следе планинска места (21%), а затим Нови Сад, Врњачка бања и тд. (https://publikacije.stat.gov.rs/G2021/Pdf/G20213005.pdf)
УМЕСТО ЗАКЉУЧКА
Друга половина 20. и прве две деценије 21. века, у историји туризма, остаће забележене као период у коме су се догодиле крупне промене. Дошло је, наиме, до значајних и разноврсних (квантитативних, квалитативних, структурних, просторних, економских, социолошких, културних и других) трансформација и то како у сфери туристичке тражње, тако и у сфери туристичке понуде. Због тога се, сасвим слободно, може рећи да ниједна друштвено-економска појава није имала тако импресивне промене као међународни туристички промет. Туризам је, при томе, постао светски феномен, саставни део живота доминантног дела светске популације, а потреба за туризмом готово је постала део егзистенцијалних потреба (Čerović, 2002). Потребе људи развијених земаља, и не само њих, с доста слободног времена и знатном економском снагом саставни су део савременог живота и зато им се поклања вишеструка пажња. 

Просторна дисперзија туризма, такође, је постала импресивна. Скоро све државе света обухваћене су туристичким кретањима, и као емитивна и као рецептивна подручја. На другој страни, међутим, ниједна друштвено-економска појава није показала да је толико рањива и то како под утицајем економских, тако и под утицајем ванекономских фактора. На срећу, рањивост туристичке делатности, најчешће, се показује као привремена, јер су туристичка кретања и трендови незаустављиви. Најбољи показатељ виталности туризма јесу, свакако, права планетарна окупљања човечанства у импресивним размерама (на пример, светска спортска првенства, олимпијаде, међународни сајмови и слично). 


Као друштвена и економска појава односно привредна делатност, туризам је најдиректније изложен непрестаним и снажним променама. Туристичко тржиште и туристички промет континуирано се развијају па су, према многим показатељима, попримили неслућене размере. Међутим, усмеравање великог броја људи ка туристичким дестинацијама, осим позитивних пословних резултата доводи и до одређених негативних последица (еколошких, културних и друштвених), које су условиле преиспитивање самих основа савременог туризма. Због тога, брз развој туризма, опште промене друштвеног уређења и друштвене свести доводе до новог, диференцираног посматрања туризма (Gligorijević, 2013).


Туризам, као општи феномен, представља делатност која је прва попримила глобалне димензије јер се одликује великим бројем учесника туристичких путовања који, по неким проценама, достиже и до четири милијарде људи. Димензије туристичког тржишта, са свих аспеката, непрекидно се шире. Мењају се и, у исто време, проширују и његови структурни облици. Међутим, потребно је истаћи да је туризам веома осетљив на кризе, и то како оне које изазивају фактори економске, тако и оне које изазивају фактори ванекономске природе (терористички акти, епидемије, природне катастрофе и слично), с тим што је туризам, увек до сада, показивао и изузетну способност опоравка. 


Током последње две деценије међународни туризам, у неколико наврата, био је изложен дејству неповољних фактора, као што су на пример: терористички напади на САД, SARS, птичији грип, азијска економска криза и цунами 2005. године. Упркос томе, у досадашњем развоју, туризам је, имао позитивну тенденцију раста са повременим периодима стагнације под утицајем деловања негативних фактора који, ипак, нису нарушили дугорочну позитивну тенденцију (Unković, Zečević, 2007). 

Економска криза, чије је дејство почело да се испољава током друге половине 2008. године, имала је снажан утицај и на развој међународног туризма. Но, туризам се и овом приликом, у условима економске кризе, показао као високо флексибилан сектор, то јест сектор који се веома брзо, чим је светска економија показала прве знаке опоравка, вратио расту промета.
У савременим условима развоја готово да нема земље у свету која, у мањој или већој мери, не развија туризам чија је основна карактеристика у дугом временском периоду била масовност. Међутим, услед појаве здравствене кризе 2020. године (пандемија COVID-19) дошло је драстичног пада туристичких путовања. Прелиминарни подаци Светске туристичке организације показали су да је међународни туризам само у првом кварталу 2020. године опао за 22%, тако да је до марта 2020. године било мање 67 милиона међународних туриста, што је резултирало и смањеним извозом од 80 милијарди америчких долара. Према подацима UNWTO ова криза ће имати далеко веће негативне последице, него што је имала глобална економска криза 2008. године, када су доласци међународних туриста опали за 4%, односно када је SARS 2003. године довео до пада од 0,4%.

Развијене земље које имају развијен туризам, највише су погођене здравственом кризом односно пандемијом и оне се суочавају са великим губицима и егзистенцијом великог броја становника. Чињеница је да је туризам доживео највећи ударац од свих економских токова. Према проценама Светске туристичке организације, губитак у туризму због пандемије износиће најмање 910 милијарди долара. Међутим, очекује се да ће, управо, туризам најбрже да се опорави од ове кризе, јер је изузетно еластичан и флексибилан сектор. 

Туризам у Републици Србији од марта 2020. године забележио је значајно смањење броја долазака и ноћења туриста, како домаћих, тако и страних, а процењена штета износи око милијарду евра, пре свега, због мањег броја посета страних туриста. 

РЕЗИМЕ
Туризам је у другој половини 20. века доживео своју пуну експанзију и данас, сасвим сигурно, представља један од најзначајнијих привредних феномена и савремених достигнућа. Туризам је, наиме, заузео једну од водећих позиција у привреди света, док је у неким земљама остварио и примат у односу на остале привредне делатности. Туризам се, при томе, потврђује као важно подручје укупног привредног развоја и као битан фактор у светској економској размени. 


Економска криза, започета половином 2008. године, погодила је већину привредних делатности, укључујући и туризам. Услед економске кризе дошло је повећања стопе незапослености, смањења друштвеног производа, личне потрошње, док је спремност туриста да се укључе у међународна туристичка путовања била све мања. Према процени експерата Светске туристичке организације која је дата 18. јануара 2010. године у Мадриду, број учесника у међународном  туризму  је смањен за 4,2%. То значи, да је у 2009. години било око 42 милиона туриста мање него 2008. године. 


Под утицајем поменуте кризе 2009. година закључена је са падом у међународном туристичком  промету. Међутим,  крајем године су, ипак, забележени позитивни резултати. То значи да је процес опоравка туризма отпочео, а то су резултати остварени у 2010. години и потврдили. При томе, ток опоравка међународног туризма, генерално посматрано,  ишао је у облику слова В, као што је то био случај и приликом ранијих криза које су погађале исти. Томе посебно доприноси комбинација мера које су предузимане, како би се ублажили негативни ефекти кризе и како би се стимулисала туристичка тражња. На основу различитих анализа, које су имале у виду искуства појединих земаља, дошло се до закључка да туризам захтева кохерентну вишегодишњу политику развоја у оквиру одрживе макроекономске политике, а у супротном криза би само мултипликовала негативне ефекте. Опоравак међународног туризма није био угрожен, иако је у истом периоду била актуелна и пандемија грипа A(H1N1), као и застој у авио-саобраћају због ерупције вулкана на Исланду, што се одразило на путовања из Европе и ка њој.  Међутим, услед појаве здравствене кризе 2020. године (пандемија COVID-19) дошло је драстичног пада туристичких путовања. Прелиминарни подаци Светске туристичке организације показали су да је међународни туризам само у првом кварталу 2020. године опао за 22%, тако да је до марта 2020. године било мање 67 милиона међународних туриста, што је резултирало и смањеним извозом од 80 милијарди америчких долара. Према подацима Светске туристичке организације ова криза ће имати далеко веће негативне последице, него што је имала економска криза 2008. године, када су доласци међународних туриста опали за 4%, односно када је SARS 2003. године довео до пада од 0,4%.
Здравственом кризом односно пандемијом највише су погођене развијене земље које имају развијен туризам и оне се суочавају са великим губицима и егзистенцијом великог броја становника. Чињеница је да је туризам доживео највећи ударац од свих економских токова. Према проценама Светске туристичке организације, губитак у туризму због пандемије износиће најмање 1.300 милијарди долара. Међутим, очекује се да ће, управо, туризам најбрже да се опорави од ове кризе, будући да је изузетно еластичан и флексибилан сектор. 

Туризам је у Републици Србији, почев од марта 2020. године, забележио значајно смањење броја долазака и ноћења туриста и то како домаћих, тако и страних, а процењена је штета од око милијарду евра. 

� Терористички догађаји од 11. септембра 2001. године осетно су погодили туристичку привреду и више је него озбиљно уздрмали. Путовања и туристички промет у данима који су следили били су више него преполовљени, а многи актери туристичке привреде једноставно су нестали, пропали. Међу њима и неки са веома дугом традицијом и успешним пословањем.

